pythainlp/thaigov-v2-corpus-22032023 huggingface dataset:
วันศุกร์ที่ 6 สิงหาคม 2564
"อนุทิน" ให้กำลังใจบุคลากร รพ.ธัญบุรี กำชับฉีดบูสเตอร์โดสให้ครบถ้วนโดยเร็ว
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่ตรวจเยี่ยมการดำเนินงาน Community Isolation ต.บึงยี่โถ และให้กำลังใจบุคลากร รพ.ธัญบุรี กำชับฉีดวัคซีนเข็มสามให้ครบถ้วนรวดเร็ว พร้อมมอบวัคซีน 1 หมื่นโดสฉีด อสม.
รองนายกรัฐมนตรีและรัฐมนตรีว่าการกระทรวงสาธารณสุขลงพื้นที่ตรวจเยี่ยมการดำเนินงานCommunity Isolation ต.บึงยี่โถ และให้กำลังใจบุคลากร รพ.ธัญบุรี กำชับฉีดวัคซีนเข็มสามให้ครบถ้วนรวดเร็ว พร้อมมอบวัคซีน 1 หมื่นโดสฉีด อสม.
วันนี้ (6 สิงหาคม 2564) ที่ อ.ธัญบุรี จ.ปทุมธานี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์สุระ วิเศษศักดิ์ รองปลัดกระทรวงสาธารณสุข ลงพื้นที่ตรวจเยี่ยมการดำเนินงานดูแลผู้ป่วยโควิด 19 ในชุมชน (Community Isolation) ต.บึงยี่โถ และตรวจเยี่ยมให้กำลังใจบุคลากรทางการแพทย์โรงพยาบาลธัญบุรี
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า นโยบายการดูแลรักษาผู้ติดเชื้อโควิด19 กลุ่มที่ไม่มีอาการหรือมีอาการเล็กน้อย คือ การดูแลรักษาที่บ้าน (Home Isolation) และที่ชุมชน (Community Isolation) ทั้งนี้ จ.ปทุมธานีมีการจัดตั้ง Community Isolation ในทุกตำบล โดยเทศบาลเมืองบึงยี่โถได้จัดตั้งโรงพยาบาลสนามบึงยี่โถเป็นCommunity Isolation ในพื้นที่สนามกีฬาบึงยี่โถมีขนาด 100 เตียงเปิดบริการเมื่อวันที่ 19 กรกฎาคม 2564 มีบุคลากรทางการแพทย์จากศูนย์การแพทย์และฟื้นฟู บึงยี่โถมาดูแลให้การรักษาแล้ว 94 ราย ยังอยู่ระหว่างรักษา 58 ราย หากมีอาการมากขึ้นจะมีการประสานส่งต่อรักษาในโรงพยาบาลธัญบุรี
นายอนุทินกล่าวอีกว่า วันนี้ได้มาให้กำลังใจบุคลากรทางการแพทย์โรงพยาบาลธัญบุรี โดยกำชับขอให้เร่งฉีดวัคซีนบูสเตอร์โดสให้ครบถ้วนโดยเร็ว เพื่อให้ปฏิบัติหน้าที่ได้อย่างปลอดภัยและวันนี้ยังได้จัดสรรวัคซีนโควิด19 จำนวน 1 หมื่นโดสมาฉีดให้แก่ อสม.ในพื้นที่ จ.ปทุมธานีด้วย เนื่องจากเป็นบุคลากรด่านหน้าที่ลงพื้นที่สอดส่องดูแลชาวบ้าน โดยเฉพาะผู้ที่เดินทางมาจากนอกพื้นที่ ขอให้ช่วยให้ข้มูลมีการคัดกรอง หากติดเชื้อช่วยให้เข้ารับ
การดูแลอย่างเหมาะสม
“ในเดือนสิงหาคมได้จัดสรรวัคซีนกระจายไปต่างจังหวัดมากขึ้น หลังฉีด กทม.ได้ค่อนข้างครอบคลุมแล้ว โดยเน้นฉีดกลุ่มเสี่ยง คือ ผู้สูงอายุ60 ปีขึ้นไป ผู้มีโรคประจำตัว 7 โรค และหญิงตั้งครรภ์ 12 สัปดาห์ขึ้นไปเพื่อลดการป่วยอาการรุนแรงและเสียชีวิต รวมถึงลงพื้นที่เชิงรุกฉีดวัคซีนกลุ่มเสี่ยงในชุมชน โดยเฉพาะกลุ่มติดบ้านติดเตียง”นายอนุทินกล่าว
ทั้งนี้ จ.ปทุมธานีเป็น 1 ใน 29 จังหวัดพื้นที่ควบคุมสูงสุดและเข้มงวด โดยวันที่ 5 สิงหาคม 2564 มีรายงานผู้ติดเชื้อใหม่ 463 ราย สะสมตั้งแต่ระลอกเมษายน 2564 รวม 22,032 ราย อยู่ระหว่างการรักษา 10,790 ราย ฉีดวัคซีนโควิด 19 สะสม 392,551 คน เป็นบุคลากรทางการแทพย์ 18,016 คน ผู้สูงอายุ 60 ปีขึ้นไป 85,806 คน คิดเป็น 50.05% จากเป้าหมาย 171,441 คน ส่วน 7 กลุ่มโรคเรื้อรัง 67,008 คน คิดเป็น 80.71% จากเป้าหมาย 83,021 คน
********************************* 6 สิงหาคม 2564
วันจันทร์ที่ 19 กรกฎาคม 2564
รัฐเดินหน้าแก้ปัญหาสินเชื่อ-ไกล่เกลี่ยเจ้าหนี้ อุ้มร้านค้า/ร้านอาหารฝ่าวิกฤต
รัฐเดินหน้าแก้ปัญหาสินเชื่อ-ไกล่เกลี่ยเจ้าหนี้ อุ้มร้านค้า/ร้านอาหารฝ่าวิกฤต"โควิด"  พรุ่งนี้! เริ่มลงทะเบียนพักหนี้ ช่วยSMEและรายย่อย ที่ต้องปิดกิจการตามมาตรการรัฐ
(วันนี้ 18 ก.ค. 64) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามข้อสั่งการนายกรัฐมนตรี พล.อ.ประยุทธ์ จันทร์โอชา ให้ทุกภาคส่วนออกมาตรการช่วยเหลือผู้ประกอบการให้มีความสามารถประคับประคองธุรกิจให้ก้าวข้ามความยากลำบากช่วงสถานการณ์การแพร่ระบาดโควิด19 โดยเฉพาะผู้ประกอบการSME ซึ่งขณะนี้ธนาคารรัฐและธนาคารพาณิชย์หลายแห่ง ได้ขานรับโดยออกมาตรการพักชำระเงินต้นและดอกเบี้ย เป็นเวลา 2เดือน ช่วยSME และรายย่อย ที่ต้องปิดกิจการตามมาตรการของรัฐ ซึ่งผู้ประกอบการสามารถยื่นความประสงค์ที่ธนาคารเจ้าหนี้ ได้ตั้งแต่วันพรุ่งนี้ (19 ก.ค.) ถึง 15 ส.ค. บางแห่งถึง31ส.ค.นี้ สำหรับธุรกิจร้านอาหาร ไม่ว่าจะเป็น ร้านตึกแถว ร้านในห้าง ฟู้ดทรัค บู๊ทขายอาหาร ซึ่งได้รับผลกระทบมาหลายระลอก ธนาคารออมสินได้ออกสินเชื่อเป็นการเฉพาะ โครงการ ”สินเชื่ออิ่มใจ” ให้วงเงินกู้ไม่เกิน 1 แสนบาทต่อราย ไม่ต้องใช้หลักประกัน ปลอดการชำระเงินงวด 6 เดือน อัตราดอกเบี้ย 3.99% ต่อปี นาน 5 ปี โดยเปิดให้ยื่นขอสินเชื่อแล้วจนถึงวันที่ 31 ธ.ค. หรือจนกว่าจะครบวงเงินโครงการ ขณะที่ กรมบังคับคดียังเร่งให้ความช่วยเหลือพ่อค้าแม่ค้า ร้านค้าและร้านอาหาร ในการไกล่เกลี่ยข้อพิพาทกับเจ้าหนี้ ซึ่งจะมีถึงวันที่ 31 ส.ค.นี้ ณ ศูนย์ไกล่เกลี่ยข้อพิพาท กรมบังคับคดี และสำนักงานบังคับคดีทั่วประเทศ จำนวน 116 แห่ง ซึ่งการช่วยเหลือดังกล่าวเป็นการเปิดโอกาสให้เจ้าหนี้และลูกหนี้ ได้เจรจากันด้วยความพึงพอใจ สะดวก รวดเร็ว และเป็นธรรม เพื่อให้เจ้าหนี้ได้รับชำระหนี้ และลูกหนี้ก็สามารถชำระหนี้ได้เช่นกัน อีกทั้งช่วยลดปัญหาหนี้สิน ส่งผลให้ลูกหนี้ไม่ถูกยึดทรัพย์ อายัดทรัพย์ หรือนำไปขายทอดตลาดในที่สุด จึงขอเชิญชวนประชาชนที่ประสบปัญหาหนี้สินซึ่งศาลมีคำพิพากษาแล้ว และอยู่ระหว่างการบังคับคดี เข้าร่วมการไกล่เกลี่ย โดยไม่มีค่าใช้จ่าย สามารถยื่นคำร้องขอไกล่เกลี่ยข้อพิพาทผ่านระบบออนไลน์ได้ทางเว็บไซต์กรมบังคับคดีwww.led.go.th และแอปพลิเคชัน Session call หรือ สอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี หมายเลขโทรศัพท์ 02 881 4840 /02 887 5072 หรือสายด่วนกรมบังคับคดี 1111 กด 79 และสำนักงานบังคับคดีทั่วประเทศ
วันอังคารที่ 27 กรกฎาคม 2564
ครม. รับทราบผลการดำเนินงานนำสายไฟฟ้าลงใต้ดินของกฟน. ดำเนินการแล้วเสร็จ 48.6 กิโลเมตร  ยังเหลืออีก 187.5 กิโลเมตร
ครม. รับทราบผลการดำเนินงานนำสายไฟฟ้าลงใต้ดินของกฟน. ดำเนินการแล้วเสร็จ 48.6 กิโลเมตร  ยังเหลืออีก 187.5 กิโลเมตร
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.)รับทราบรายงานผลการดำเนินการตามแผนงานเปลี่ยนระบบสายไฟฟ้าอากาศเป็นสายไฟฟ้าใต้ดิน ของการไฟฟ้านครหลวง (กฟน.) ปี 2563 โดย กฟน.มีแผนดำเนินโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ครอบคลุมพื้นที่กรุงเทพมหานคร นนทบุรี และสมุทรปราการ ระยะทางรวม 236.1 กิโลเมตร มีกรอบระยะเวลาดำเนินการตั้งแต่ปี 2527-2567 รวม 8 แผน ได้ดำเนินการแล้วเสร็จ 48.6 กิโลเมตร ประกอบด้วย โครงการถนนสีลม ปทุมวัน และจิตรลดา 16.2 กิโลเมตร, โครงการพหลโยธิน พญาไทและสุขุมวิท 24.4 กิโลเมตร และโครงการปทุมวัน จิตรลดา พญาไท และบางส่วนของโครงการนนทรี 8 กิโลเมตร โดยยังมีแผนงานและโครงการที่อยู่ระหว่างดำเนินการอีกรวมระยะทาง 187.5 กิโลเมตร
ทั้งนี้ ในปี 2563 กฟน.มีแผนการเบิกจ่ายจำนวนเงิน 3,866.121 ล้านบาท โดย ณ เดือน ธันวาคม 2563 ได้มีการเบิกจ่ายเงินรวม 2,312.608 ล้านบาท หรือคิดเป็นร้อยละ 59.82 ของแผนการเบิกจ่าย ซึ่งกฟน.ระบุว่าจะติดตามเร่งรัดการดำเนินการตามแผนงาน ให้แล้วเสร็จตามเป้าหมายและกรอบระยะเวลาที่กำหนด เนื่องจากในระหว่างการดำเนินการก่อสร้าง พบอุปสรรคในการเปลี่ยนระบบสายไฟฟ้าอากาศเป็นสายไฟฟ้าใต้ดินที่จำเป็นต้องมีการแก้ไขเปลี่ยนแปลงแบบเช่น การเพิ่มระดับความลึกของบ่อพักและท่อร้อยสายไฟฟ้าใต้ดินเพื่อหลบอุปสรรค ทำให้ส่งผลกระทบต่อการเบิกจ่ายงบประมาณล่าช้ากว่าแผนงานที่กำหนด ซึ่งกฟน.ได้พิจารณาปรับแผนการดำเนินการโดยเน้นให้เร่งรัดระยะเวลาในการก่อสร้างให้เร็วยิ่งขึ้น เพื่อให้สามารถดำเนินการได้ตามแผนงานที่กำหนด
วันพุธที่ 4 สิงหาคม 2564
พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงพระกรุณาโปรดเกล้าโปรดกระหม่อมพระราชทานเงินให้แก่รัฐบาลเพื่อสนับสนุนการจัดตั้งรพ.สนาม ศูนย์พักคอยและสถานที่กักตัว
พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงพระกรุณาโปรดเกล้าโปรดกระหม่อม พระราชทานเงินให้แก่รัฐบาลเพื่อนำไปสนับสนุนการจัดตั้งโรงพยาบาลสนาม ศูนย์พักคอยและสถานที่กักตัว ทั่วประเทศ
วันนี้ (4 สิงหาคม 2564) พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงพระกรุณาโปรดเกล้าโปรดกระหม่อมให้พลอากาศเอก สถิตย์พงษ์ สุขวิมล ราชเลขานุการในพระองค์พระบาทสมเด็จพระเจ้าอยู่หัว เชิญเงินพระราชทาน มอบแก่ พลเอก ประยุทธ์ จันทร์โอชา นายกรัฐมนตรี ซึ่งเป็นส่วนหนึ่งในการบำเพ็ญพระราชกุศล เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2564 และเนื่องในโอกาสวันเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 12 สิงหาคม 2564 ณ ห้องสีงาช้าง ทำเนียบรัฐบาล
โอกาสนี้ นายกรัฐมนตรีได้รับมอบเงินพระราชทาน จำนวน 99,900,000 บาท โดยจะได้นำไปสนับสนุนการดำเนินงานของโรงเรียน สถาบันอาชีวศึกษา มหาวิทยาลัยต่างๆ และเหล่าทัพ ที่จัดตั้งโรงพยาบาลสนาม ศูนย์พักคอยและสถานที่กักตัว ทั่วประเทศ ซึ่งยังความซาบซึ้งแก่รัฐบาลและประชาชนไทยในพระมหากรุณาธิคุณอย่างหาที่สุดมิได้
วันพุธที่ 17 สิงหาคม 2565
โฆษกรัฐบาลเผย "นายกฯ" พอใจ ยธ. ขับเคลื่อนไกล่เกลี่ยหนี้ช่วยเหลือประชาชนแล้ว 74 ครั้ง ไกล่เกลี่ยสำเร็จเกือบ 6 หมื่นราย คิดเป็นร้อยละ 95.53 รวมทุนทรัพย์กว่า 1.2 หมื่นล้านบาท
โฆษกรัฐบาลเผย "นายกฯ" พอใจ ยธ. ขับเคลื่อนไกล่เกลี่ยหนี้ช่วยเหลือประชาชนแล้ว 74 ครั้ง ไกล่เกลี่ยสำเร็จเกือบ 6 หมื่นราย คิดเป็นร้อยละ 95.53 รวมทุนทรัพย์กว่า 1.2 หมื่นล้านบาท เชิญชวนประชาชนที่มีข้อพิพาทร่วมงานอีก 3 ครั้งสุดท้าย
วันที่ 17 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ติดตามข้อสั่งการในการดำเนินงานแก้ไขปัญหาหนี้สินภาคครัวเรือน ตามที่ได้ประกาศให้ปีนี้เป็น “ปีแห่งการแก้หนี้ภาคครัวเรือน” พอใจผลการขับเคลื่อนการดำเนินงานของกระทรวงยุติธรรมและหน่วยงานที่เกี่ยวข้อง ที่ร่วมมือดำเนินการ “มหกรรมไกล่เกลี่ยหนี้สิน หนี้ครัวเรือน” ผลการไกล่เกลี่ยล่าสุด มีผู้เข้าสู่กระบวนการไกล่เกลี่ย รวมทั้งสิ้น 62,032 ราย ไกล่เกลี่ยสำเร็จ จำนวน 59,259 ราย คิดเป็นร้อยละ 95.53 ทุนทรัพย์ 12,578 ล้านบาท สามารถลดภาระค่าใช้จ่ายประชาชนในการดำเนินคดีได้ถึง 5,393 ล้านบาท
โฆษกประจำสำนักนายกรัฐมนตรี กล่าวต่อไปว่า การจัดมหกรรมยุติธรรมไกล่เกลี่ยหนี้สินครัวเรือนฯ ทั่วประเทศ จะเหลืออีก 3 ครั้ง ที่จังหวัดตราด จันทบุรี และชลบุรี จึงขอเชิญชวนผู้กู้ยืมเพื่อการศึกษา (กยศ.) ร่วมงานมหกรรมไกล่เกลี่ยหนี้สินครัวเรือน ในวันพฤหัสบดีที่ 18 สิงหาคม 2565 ณ บ้านปูรีสอร์ท จังหวัดตราด ณ โรงแรมเคพี แกรนด์ จันทบุรี จังหวัดจันทบุรี และในวันศุกร์ที่ 19 สิงหาคม 2565 ณ เทศบาลเมืองบ้านสวน จังหวัดชลบุรี โดยกองทุนฯ ได้ร่วมกับกรมคุ้มครองสิทธิและเสรีภาพ และกรมบังคับคดี จัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงินที่ได้รับผลกระทบทางเศรษฐกิจจากสถานการณ์โควิด-19 ทำให้ผู้กู้ยืมเงินบางส่วน ขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย ผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดี จะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ เว็บไซต์ www.studentloan.or.th หรือสอบถามเพิ่มเติมได้ที่ ไลน์บัญชีทางการ กยศ. หรือโทรศัพท์หมายเลข 0 2016 4888
"นายกรัฐมนตรีและรัฐบาลมีนโยบายชัดเจนในการเดินหน้าแก้ปัญหาความยากจนและหนี้สิน ขอเชิญชวนประชาชนที่มีคดีพิพาทก่อนฟ้อง และหลังศาลมีคำพิพากษา ร่วมงานมหกรรมไกล่เกลี่ยหนี้สินครัวเรือน และยุติธรรมพบประชาชน (4 ภาค) ประจำปีงบประมาณ 2565 ภายใต้บูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ซึ่งจะเป็นการตอบโจทย์การแก้ไขหนี้สิน หนี้ กยศ. หนี้บัตรเครดิต และสินเชื่อส่วนบุคคล สินเชื่อรถยนต์ รวมถึงร่วมกันหาทางออก ฝ่าวิกฤติ สร้างโอกาส ก้าวไปด้วยกัน ณ สถานที่จัดงาน สำหรับผู้สนใจสอบถามรายละเอียดเพิ่มเติมได้ที่ สายด่วนยุติธรรม 1111กด77 /กรมบังคับคดี 02 881 4999 หรือสายด่วนกรมบังคับคดี 1111 กด 79 หรือ ศูนย์ไกล่เกลี่ยข้อพิพาท 02 881 4840 และ กรมคุ้มครองสิทธิและเสรีภาพ 0 2141 2768-73” โฆษกประจำสำนักนายกรัฐมนตรี กล่าว
วันจันทร์ที่ 21 กุมภาพันธ์ 2565
ปลัดฯ บุญชอบ นั่งหัวโต๊ะถก “โครงการเยาวชนสร้างอนาคต” ปั้นแรงงานเยาวชนป้อนตลาด
. .
ปลัดฯ บุญชอบ นั่งหัวโต๊ะถก “โครงการเยาวชนสร้างอนาคต” ปั้นแรงงานเยาวชนป้อนตลาด
วันที่ 21 กุมภาพันธ์ 2565 นายบุญชอบ สุทธมนัสวงษ์ ปลัดกระทรวงแรงงาน เป็นประธานการประชุมคณะกรรมการที่ปรึกษาโครงการเยาวชนคนสร้างอนาคต – การส่งเสริมความสามารถในการมีงานทำของเยาวชนในประเทศไทย ครั้งที่ 2 โดยมีผู้แทนจากหน่วยงานที่เกี่ยวข้องร่วมการประชุม ณ ศูนย์ประชุมสหประชาชาติ (UNCC) อาหารสหประชาชาติ กรุงเทพมหานคร
นายบุญชอบ กล่าวว่า โครงการเยาวชนคนสร้างอนาคต หรือ Young Futuremakers Thailand เป็นโครงการความร่วมมือทางวิชาการขององค์การแรงงานระหว่างประเทศ หรือ ILO โดยได้รับเงินทุนสนับสนุนจากมูลนิธิ Standard Charter และองค์การทุนเพื่อเด็กแห่งสหประชาชาติ หรือ UNICEF โดยมีวัตถุประสงค์เพื่อส่งเสริมโอกาสในการมีงานทำของเยาวชนหญิง และเยาวชนพิการ พัฒนาทักษะฝีมือที่เป็นที่ต้องการของตลาด รวมทั้งทักษะในการทำงานทั้ง Soft และ Hard Skill การแนะแนวอาชีพ และการจัดหางานให้แก่เยาวชน โดยในปีที่ผ่านมาพบว่า ประเทศไทยยังคงเผชิญกับปัญหาวิกฤตโควิด-19 ส่งผลให้มีการปรับเปลี่ยนการดำเนินการโครงการเป็นรูปแบบออนไลน์ โดยอาจมีบางกิจกรรมที่ล่าช้ากว่ากำหนด และไม่เป็นไปตามเป้าหมายที่คณะกรรมการของเราได้วางแผนร่วมกันไว้
ปลัดกระทรวงแรงงาน กล่าวเพิ่มเติมว่า การประชุมในวันนี้เป็นรายงานความคืบหน้าของโครงการฯ ภายหลังการประชุมในครั้งที่แล้ว เมื่อเดือนกรกฎาคม 2564 ทั้งนี้ เนื่องจากโครงการ Young Futuremakers จะสิ้นสุดในเดือนเมษายน 2565 ที่จะถึงนี้ นอกจากนี้ยังได้ร่วมกันพิจารณาข้อเสนอการดำเนินโครงการในระยะที่ 2 รวมถึงหารือเกี่ยวกับเทคนิค กลยุทธ์ และการดำเนินการของโครงการฯ พร้อมทั้งหาข้อสรุปร่วมกันว่าแนวการดำเนินโครงการฯ ในระยะที่ 2 มีความสอดคล้องและตอบสนองต่อสถานการณ์ของประเทศไทยในปัจจุบันหรือไม่
“ความร่วมมือจากทุกภาคส่วนจะเป็นปัจจัยที่สำคัญยิ่งในการผลักดันนโยบายและการปฏิบัติเพื่อเสริมสร้างความสามารถในการมีงานทำของเยาวชน เพื่อให้เยาวชนไทยมีทักษะในการหางานและการทำงาน เป็นพลเมืองที่มีคุณภาพ ส่งผลให้ประเทศชาติพัฒนาได้เท่าเทียมอารยประเทศต่อไป” นายบุญชอบ กล่าวทิ้งท้าย
วันอาทิตย์ที่ 24 กรกฎาคม 2565
นายกฯ ขอบคุณทุกภาคส่วนในการขับเคลื่อนนโยบายด้านการค้าระหว่างประเทศ สู่การลงนามความร่วมมือระหว่างไทย-ปูซาน หวังเพิ่มมูลค่าการค้า เป็น 200,000 ล้านบาท ภายใน 3 ปี
นายกฯ ขอบคุณทุกภาคส่วนในการขับเคลื่อนนโยบายด้านการค้าระหว่างประเทศ สู่การลงนามความร่วมมือระหว่างไทย-ปูซาน หวังเพิ่มมูลค่าการค้า เป็น 200,000 ล้านบาท ภายใน 3 ปี
วันนี้ (24 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณทุกภาคส่วนที่เกี่ยวข้องที่ร่วมเดินหน้าขับเคลื่อนนโยบายด้านการค้ากับประเทศพันธมิตรกลุ่มเมืองรองที่มีศักยภาพทางเศรษฐกิจสูง และนำไปสู่การลงนามความร่วมมือระหว่างไทย-ปูซาน เชื่อมั่นการทำ MOU ไทย-ปูซานจะเป็นโอกาสสำคัญในการผลักดัน Soft power และการส่งออกของไทย
โฆษกประจำสำนักนายกรัฐมนตรี กล่าวว่า นายกรัฐมนตรีได้กำหนดนโยบายให้หน่วยงานที่เกี่ยวข้องเดินหน้าขับเคลื่อนการค้าระหว่างประเทศเพื่อขยายความร่วมมือทางเศรษฐกิจทั้งการเจรจาการค้าในเวทีระดับโลกและภูมิภาคในหลายรูปแบบ ส่งผลให้เกิด ความร่วมมือกับประเทศพันธมิตรเมืองหลัก และเมืองรองที่มีศักยภาพทางเศรษฐกิจสูง อาทิ มณฑลไห่หนาน มณฑลกานซู่ ประเทศจีน เมืองโคฟุ ประเทศญี่ปุ่น หรือรัฐเตลังคานา ประเทศอินเดีย เป็นต้น โดยเมื่อวันที่ 12 กรกฎาคม 2565 ที่ผ่านมา ได้มีการลงนามบันทึกความเข้าใจด้านการค้า (Memorandum Of Understanding : MOU) หรือ Mini FTA ระหว่างกรมส่งเสริมการค้าระหว่างประเทศ กระทรวงพาณิชย์ ประเทศไทย และ สำนักงานส่งเสริมเศรษฐกิจปูซาน หรือ Busan Economic Promotion Agency (BEPA) สาธารณรัฐเกาหลี (เกาหลีใต้) โดยมีนายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เป็นผู้ลงนามฝ่ายไทย และนายจิน ยาง-ฮยอน ประธาน BEPA เป็นผู้ลงนามฝ่ายเกาหลีใต้ ทั้งนี้ เมืองปูซาน เป็นเมืองใหญ่อันดับที่ 2 ของประเทศเกาหลีใต้ เป็นศูนย์กลางการขนส่งและโลจิสติกส์ ทําให้ปูซานมีโครงสร้างพื้นฐานที่ดีเยี่ยม อีกทั้งเป็นท่าเรือที่รองรับการส่งออกสินค้าไทยไปยังเกาหลีใต้มากที่สุดจึงถือเป็นพันธมิตรที่มีความสำคัญทางเศรษฐกิจของไทยอย่างมาก
อีกทั้ง ปูซานตั้งเป้าเป็นเมืองอุตสาหกรรมวัฒนธรรมสร้างสรรค์ และจะมีการจัดงานภาพยนตร์นานาชาติและงานแสดงสินค้าเกมที่ใหญ่ที่สุดในเกาหลีใต้ โดยตั้งเป้าว่าการลงนามในครั้งนี้ จะสร้างมูลค่าการส่งออกจากไทยไปยังเกาหลีใต้เพิ่มขึ้นจาก 75,000 ล้านบาทในปี 2564 เป็น 200,000 ล้านบาท ภายใน 3 ปี รวมถึงเป็นโอกาสขยายความร่วมมือทางด้าน ภาพยนตร์ เกม และ soft power ทางวัฒนธรรมของไทยต่อไป
“นายกรัฐมนตรีเชื่อมั่นว่าการลงนามบันทึกความเข้าใจครั้งนี้จะเป็นโอกาสครั้งสำคัญในการยกระดับความร่วมมือของทั้งสองประเทศทั้งความสัมพันธ์ทวิภาคี พหุภาคี โดยเฉพาะอย่างยิ่งความร่วมมือด้านเศรษฐกิจด้วยสินค้าบริการ และมีโอกาสต่อยอดเพิ่มพูนความร่วมมือด้าน soft power ของไทย ที่จะส่งผลให้ไทยได้ฟื้นฟูเศรษฐกิจไทยให้เข้มแข็งและยั่งยืนต่อไป” นายธนกรฯ กล่าว
วันศุกร์ที่ 20 สิงหาคม 2564
นายกฯ ตรวจเยี่ยมหอผู้ป่วยโควิด-19 รพ.พระมงกุฎเกล้า กรุงเทพฯ และรพ.สนามแสงแห่งใจ จ.สมุทรปราการ ให้กำลังใจเจ้าหน้าที่และผู้ป่วย
นายกรัฐมนตรี ตรวจเยี่ยมหอผู้ป่วยโควิด-19 รพ.พระมงกุฎเกล้า กรุงเทพฯ และรพ.สนามแสงแห่งใจ จ.สมุทรปราการ ให้กำลังใจเจ้าหน้าที่และผู้ป่วย
วันนี้(20ส.ค.64)เวลา10.00น.พลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมเดินทางไปตรวจเยี่ยมหอผู้ป่วยโควิด-19ของโรงพยาบาลพระมงกุฎเกล้ากรุงเทพฯและโรงพยาบาลสนามแสงแห่งใจอำเภอบางพลีจังหวังสมุทรปราการซึ่งเป็นนโยบายของรัฐบาลและนายกรัฐมนตรีที่ห่วงใยประชาชนในสถานการณ์การแพร่ะระบาดโควิด- 19ในปัจจุบันที่มีผู้ติดเชื้อรายใหม่จำนวนมากได้สั่งการให้ทุกเหล่าทัพระดมทรัพยากรดูแลประชาชนขยายขีดความสามารถของโรงพยาบาลสนามที่มีอยู่เดิมและเพิ่มการจัดตั้งโรงพยาบาลสนามในพื้นที่หน่วยทหารให้เป็นส่วนหนึ่งในการร่วมดูแลผู้ป่วยโควิด-19เพราะทุกส่วนราชการมีหน้าที่ต้องช่วยกันดูแลประชาชนโดยมีนายอนุทินชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุขพลเอกอนุพงษ์เผ่าจินดารัฐมนตรีว่าการกระทรวงมหาดไทยพลเอกชัยชาญช้างมงคลรัฐมนตรีช่วยว่าการกระทรวงกลาโหมและนายอนุชาบูรพชัยศรีโฆษกประจำสำนักนายกรัฐมนตรีได้ร่วมตรวจเยี่ยมครั้งนี้ด้วย
จากนั้นนายกรัฐมนตรีและคณะได้เดินทางไปตรวจเยี่ยมโรงพยาบาลสนามแสงแห่งใจอำเภอบางพลีจังหวัดสมุทรปราการโดยนายวันชัยคงเกษมผู้ว่าราชการจังหวัดสมุทรปราการและนพ.อธิวัฒน์น้อยประสิทธิ์ผู้อำนวยการโรงพยาบาลพริ้นซ์สุวรรณภูมิ/ผู้อำนวยการโรงพยาบาลสนามแสงแห่งใจรายงานการดำเนินงานโรงพยาบาลสนามแสงแห่งใจว่าโครงการโรงพยาบาลสนามแสงแห่งใจก่อตั้งขึ้นเพื่อรับผู้ป่วยระดับสีเขียวและสีเหลืองอ่อนแบ่งเป็นผู้ป่วยหญิง225เตียงผู้ป่วยชาย225เตียงรวม450เตียงปัจจุบันมีผู้ป่วยโควิด-19เข้ามารับการรักษาที่โรงพยาบาลสนามแสงแห่งใจแล้วประมาณ400คน
นายกรัฐมนตรีได้กล่าวถึงการเดินทางมาวันนี้เพื่อให้กำลังใจกับทุกคนที่เกี่ยวข้องในการปฏิบัติหน้าที่ดูแลผู้ป่วยโควิด-19แล้วช่วงเช้าที่ผ่านมาก็ได้เดินทางไปตรวจเยี่ยมโรงพยาบาลภาครัฐเช่นกันถือเป็นความร่วมมือที่ยอดเยี่ยมของทุกฝ่ายทั้งภาครัฐภาคเอกชนและภาคประชาสังคมนอกจากการดูแลผู้ป่วยโควิด-19ในโรงพยาบาลสนามแล้วรัฐบาลและศบค.ยังได้ให้มีระบบการดูแลที่บ้านและในชุมชนHIและCIด้วยพร้อมๆพัฒนาระบบสาธารณูปโภคให้สามารถรองรับสถานการณ์การแพร่ระบาดของโรคในปัจจุบันและอนาคตได้อย่างมีประสิทธิภาพโดยเฉพาะการวิจัยวัคซีนป้องกันโควิด-19ของไทยก็มีความก้าวหน้าอย่างมากคาดว่าภายในปีหน้าจะเกิดผลเป็นรูปธรรมไทยจะให้มีวัคซีนเป็นของตนเองใช้ในประเทศไทยนายกรัฐมนตรียังฝากความห่วงใยถึงทุกคนว่าแม้จะฉีดวัคซีนแล้วก็ขอให้ทุกคนระมัดระวังปฏิบัติตามมาตรการสาธารณสุขอย่างเคร่งครัดสวมใส่หน้ากากอยู่ตลอดเวลาเพื่อป้องกันการแพร่ระบาดของโรคโควิด-19
โอกาสนี้นายกรัฐมนตรียังตรวจเยี่ยมจุดคัดกรองและลงทะเบียนผู้ป่วยฯและรับชมการสาธิตการทำงานของหุ่นยนต์ปิ่นโตและแอพพลิเคชั่นไข่ต้มฮอสพิทอลซึ่งใช้สำหรับในการส่งสิ่งของยาอาหารและเวชภัณภ์ให้ผู้ป่วยพร้อมตรวจเยี่ยมโรงพยาบาลสนามแสงแห่งใจผ่านCommand Centerโดยสอบถามอาการและให้กำลังใจผู้ป่วยผ่านระบบTelehealthโดยผู้ป่วยแจ้งว่าตนเองได้เข้าสู่ระบบการรักษาเมื่อวานและอาการดีขึ้นแล้วและขอขอบคุณท่านนายกรัฐมนตรีที่มาให้กำลังใจ
______
กลุ่มประชาสัมพันธ์และเผยแพร่สำนักโฆษก
วันจันทร์ที่ 1 พฤศจิกายน 2564
รัฐบาลเดินหน้าไฮสปีดเชื่อม 3 สนามบิน ยืนยันสัญญาเป็นธรรม รัฐไม่เสียประโยชน์ ประชาชนได้ใช้บริการ โฆษกรัฐบาลปัดเอื้อนายทุน จับประชาชนเป็นตัวประกัน
รัฐบาลเดินหน้าไฮสปีดเชื่อม 3 สนามบิน ยืนยันสัญญาเป็นธรรม รัฐไม่เสียประโยชน์ ประชาชนได้ใช้บริการ   โฆษกรัฐบาลปัดเอื้อนายทุน จับประชาชนเป็นตัวประกัน ย้อนถ้ารัฐปกปิดฝ่ายค้านคงไม่ได้ข้อมูลมาจับแพะชนแกะ แจงส่งหลักฐานให้หน่วยงานเกี่ยวข้องตรวจสอบได้
รัฐบาลเดินหน้าไฮสปีดเชื่อม3สนามบินยืนยันสัญญาเป็นธรรมรัฐไม่เสียประโยชน์ประชาชนได้ใช้บริการโฆษกรัฐบาลปัดเอื้อนายทุนจับประชาชนเป็นตัวประกันย้อนถ้ารัฐปกปิดฝ่ายค้านคงไม่ได้ข้อมูลมาจับแพะชนแกะแจงส่งหลักฐานให้หน่วยงานเกี่ยวข้องตรวจสอบได้ติงอย่าดิสเครดิตรายวันจนกลายเป็นดิสเครดิตตัวเอง
นายธนกรวังบุญคงชนะโฆษกประจำสำนักนายกรัฐมนตรีกล่าวถึงกรณีที่นายพิจารณ์เชาวพัฒนวงศ์ส.ส.บัญชีรายชื่อและรองหัวหน้าพรรคก้าวไกลระบุว่าพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมในฐานะประธานบอร์ดEECขยายระยะเวลาการชำระเงินค่าสิทธิในการบริหารรถไฟฟ้าเชื่อมท่าอากาศยานหรือAirport Rail Link (ARL)มูลค่า10,671ล้านบาทตามเงื่อนไขสัญญาการร่วมทุนระหว่างรัฐกับเอกชนซึ่งก็คือบจก.คู่สัญญาบริษัทเอเชียเอราวันจำกัดที่ถือหุ้น70%โดยกลุ่มซีพีเป็นการกระทำที่เข้าข่ายเอื้อประโยชน์ให้กับกลุ่มทุนใหญ่ด้วยผลประโยชน์ของประเทศชาติโดยเอาประชาชนเป็นตัวประกันทั้งๆที่คู่สัญญาทำผิดเงื่อนไขแต่รัฐยังเปิดโอกาสให้เดินรถได้โดยชำระเงินเพียง10%ว่ายืนยันว่าไม่ใช่การจับประชาชนเป็นตัวประกันหรือเอื้อประโยชน์ให้กลุ่มทุนถ้าจะมีใครที่จับประชาชนเป็นตัวประกันนั้นก็น่าจะเป็นพรรคการเมืองหนึ่งมากกว่าที่มักจะออกมาให้สัมภาษณ์สนับสนุนรวมถึงช่วยประกันตัวกลุ่มผู้ชุมนุมที่ประท้วงด้วยการใช้ความรุนแรงทำลายทรัพย์สินราชการและจาบจ้วงสถาบันอยู่ไม่เว้นแต่ละวัน
นายธนกรกล่าวอีกว่าการบริหารงานของพล.อ.ประยุทธ์ยึดผลประโยชน์ของประเทศเป็นหลักทุกการดำเนินการอยู่บนความเท่าเทียมและเป็นธรรมและหากมีการปกปิดข้อมูลจริงฝ่ายค้านก็คงจะไม่มีข้อมูลมาจับแพะชนแพะสร้างความสับสนให้ประชาชนจนรัฐบาลต้องมาคอยแก้ข่าวเพื่อทำความเข้าใจกับประชาชนอยู่ทุกวันเหมือนในการอภิปรายไม่ไว้วางใจหลายๆครั้งที่ผ่านมาอย่างไรก็ตามหากฝ่ายค้านมีข้อมูลหลักฐานต่างๆก็สามารถส่งมาให้รัฐบาลตรวจสอบเพื่อดำเนินการได้หรือจะยื่นให้หน่วยงานที่เกี่ยวข้องซึ่งมีหลายหน่วยงานอาทิป.ป.ช.หรือแม้แต่กรรมาธิการฯชุดต่างๆเพื่อขอให้เข้าไปตรวจสอบข้อเท็จจริงได้เช่นกัน
"ที่คุณพิจารณ์บอกว่ามีการลดแลกแจกแถมหลังการประมูลนั้นยืนยันว่าไม่มีแต่ถ้ามีก็น่าจะเป็นนักการเมืองบางกลุ่มมากกว่าที่ยอมลดบทบาทตัวเองแลกมาด้วยศักดิ์ศรีแจกคำหวานกล่อมผู้ชุมนุมและแถมด้วยการช่วยเหลือประกันตัวแกนนำผู้ชุมนุมมากกว่าทั้งนี้หากฝ่ายค้านมีหลักฐานข้อเท็จจริงที่น่าเชื่อถือและชัดเจนเพียงพอก็สามารถยื่นเรื่องให้หน่วยงานที่เกี่ยวข้องดำเนินการตรวจสอบได้ซึ่งดีกว่าการออกมาดิสเครดิตรัฐบาลรายวันจนท้ายที่สุดแล้วจะกลายเป็นฝ่ายค้านดิสเครดิตตัวเองไปเปล่าๆ"นายธนกรกล่าว
วันพุธที่ 22 กันยายน 2564
การขอแจ้งโอน (จำหน่าย) เครื่องบินของการบินไทย
การขอแจ้งโอน (จำหน่าย) เครื่องบินของบริษัทการบินไทย จำกัด (มหาชน) ต้องยื่นคำขอต่อสำนักงานการบินพลเรือนแห่งประเทศไทย (CAAT) เพื่อพิจารณาในเบื้องต้นก่อนนำเสนอรัฐมนตรีว่าการกระทรวงคมนาคม
สืบเนื่องจากกรณีปรากฏข่าวเกี่ยวกับบริษัทการบินไทย จำกัด (มหาชน) ว่าได้ประกาศขายเครื่องบินแบบแอร์บัส A330-300 เพิ่มเติมอีกจำนวน 3 ลำเป็นรอบที่ 2 ตามแผนฟื้นฟูกิจการของบริษัท จากที่เคยประกาศขายรอบแรกไปแล้วทั้งสิ้นรวม 34 ลำ
การดำเนินการในเรื่องนี้ บริษัทการบินไทย จำกัด (มหาชน) ต้องยื่นคำขอต่อสำนักงานการบินพลเรือนแห่งประเทศไทย (CAAT) เพื่อพิจารณาในเบื้องต้นก่อนนำเสนอรัฐมนตรีว่าการกระทรวงคมนาคม เพื่อพิจารณาอนุญาตให้บริษัทฯ โอนเครื่องบิน ทั้งนี้ เป็นไปตามเงื่อนไขแนบท้ายใบอนุญาตประกอบกิจการบินพลเรือนของบริษัทฯ ที่กำหนดให้ผู้ได้รับใบอนุญาตต้องไม่โอน จำนำ ให้เช่า หรือให้ยืมอากาศยาน เว้นแต่จะได้รับอนุญาตเป็นหนังสือจากรัฐมนตรี โดยในการอนุญาตรัฐมนตรีจะพิจารณาว่าการโอน (ขาย) อากาศยานนั้นสอดคล้องกับแผนธุรกิจที่สายการบินเสนอไว้หรือไม่ เพื่อให้มั่นใจได้ว่าสายการบินจะมีเครื่องบินเพียงพอต่อการให้บริการต่อสาธารณะหรือไม่ อย่างไรก็ตาม ณ ขณะนี้ CAAT ยังไม่ได้รับคำขออนุญาตโอนอากาศยานจากบริษัทฯ ซึ่งเมื่อได้ยื่นคำขอแล้ว บริษัทฯ จะต้องได้รับอนุญาตจากรัฐมนตรีว่าการกระทรวงคมนาคมก่อนจึงสามารถโอน (ขาย) อากาศยานได้
วันศุกร์ที่ 20 พฤษภาคม 2565
อนุมัติลดภาษีน้ำมันดีเซล 5 บาท/ลิตร เป็นเวลา 2 เดือน
วันศุกร์ที่ 20 พฤษาภาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยประชาชนที่ได้รับผลกระทบจากสถานการณ์ราคาพลังงาน จึงอนุมัติหลักการร่างกฎกระทรวงกำหนดพิกัดอัตราภาษีสรรพสามิต ซึ่งเป็นการปรับลดภาษีสรรพสามิตสินค้าน้ำมันดีเซลและน้ำมันอื่น ๆ ที่คล้ายกันประมาณลิตรละ 5 บาทตามชนิดของน้ำมันดีเซล ตั้งแต่วันที่ 21 พ.ค. – 20 ก.ค.2565 รวมระยะเวลา 2 เดือน โดยเป็นมาตรการทางภาษีระยะสั้นต่อเนื่องจากการปรับลดภาษีน้ำมันดีเซลลิตรละ 3 บาท ที่สิ้นสุดลงในวันนี้(20 พ.ค.65) เพื่อรักษาระดับราคาขายปลีกน้ำมันดีเซลในประเทศซึ่งเป็นต้นทุนในภาคการผลิตและภาคการขนส่งในทุกอุตสาหกรรม ไม่ให้ปรับตัวสูงขึ้นอย่างรวดเร็วจนกระทบต่อสถานการณ์ราคาสินค้าในประเทศเป็นภาระค่าครองชีพของประชาชนในระดับที่อาจเป็นอุปสรรคต่อการฟื้นฟูเศรษฐกิจของประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 28 เมษายน 2565
กรมทางหลวงชนบท เริ่มก่อสร้างสะพานข้ามแม่น้ำนครชัยศรี จังหวัดนครปฐม คาดแล้วเสร็จกลางปี 2567
พัฒนาโครงข่ายสะพานเพื่อเชื่อมโยงเส้นทางคมนาคมขนส่งระหว่างสองฝั่งให้ต่อเนื่อง เพิ่มความสะดวกปลอดภัยด้านการเดินทางให้ประชาชน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม เริ่มเข้าพื้นที่ดำเนินโครงการก่อสร้างสะพานข้ามแม่น้ำนครชัยศรี (แม่น้ำท่าจีน) ตำบลงิ้วราย - ตำบลสัมปทวน อำเภอนครชัยศรี จังหวัดนครปฐม มุ่งพัฒนาโครงข่ายสะพานเพื่อเชื่อมต่อเส้นทางการคมนาคมขนส่งพืชผลทางการเกษตรและการเดินทางระหว่างสองฝั่งแม่น้ำ ให้มีความสะดวก รวดเร็ว และปลอดภัย สามารถรองรับปริมาณการจราจรภายในจังหวัดที่จะเพิ่มขึ้นในอนาคตได้อย่างเต็มประสิทธิภาพ
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า พื้นที่ส่วนใหญ่ภายในอำเภอนครชัยศรี จังหวัดนครปฐม เป็นพื้นที่ทำการเกษตรและประชากรส่วนใหญ่ประกอบอาชีพเกษตรกร ซึ่งการเพิ่มขึ้นของปริมาณการจราจรในแต่ละปี ส่วนหนึ่งมาจากการคมนาคมขนส่งผลผลิตทางการเกษตรที่สำคัญอย่างส้มโอ ชมพู่ และฝรั่ง ออกไปสู่พื้นที่ต่าง ๆ เป็นจำนวนมาก แต่เนื่องจากสะพานข้ามแม่น้ำนครชัยศรีทั้ง 2 แห่ง ตั้งอยู่ห่างกันราว 4 - 5 กิโลเมตร ส่งผลให้การเดินทางระหว่างสองฝั่งบริเวณตำบลงิ้วรายและตำบลสัมปทวน อำเภอนครชัยศรี ใช้ระยะเวลานาน ประกอบกับองค์การบริหารส่วนตำบลงิ้วราย มีหนังสือขอรับการสนับสนุนจากกรมทางหลวงชนบทให้พัฒนาโครงข่ายสะพานในบริเวณดังกล่าว ทช. จึงได้ดำเนินโครงการก่อสร้างสะพานข้ามแม่น้ำนครชัยศรี (แม่น้ำท่าจีน) ตำบลงิ้วราย - ตำบลสัมปทวน อำเภอนครชัยศรี จังหวัดนครปฐม เพื่อให้ประชาชนในบริเวณชุมชนระหว่างสองฝั่งแม่น้ำสามารถสัญจรไป - มาได้อย่างสะดวกรวดเร็วมากยิ่งขึ้น ลดระยะเวลาและร่นระยะทางในการขนส่งประมาณ 2 กิโลเมตร เป็นการเพิ่มประสิทธิภาพของระบบคมนาคมภายในจังหวัด ให้สามารถรองรับปริมาณการจราจรที่จะเพิ่มขึ้นในอนาคต ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการพัฒนาโครงข่ายงานทางและสะพาน เพื่อเชื่อมโยงระบบคมนาคมภายในจังหวัดและพื้นที่ใกล้เคียงให้มี
ความสมบูรณ์ ซึ่งจะช่วยส่งเสริมการสร้างงานสร้างอาชีพ เพิ่มรายได้ให้กับชุมชน ตลอดจนพัฒนาคุณภาพชีวิตของประชาชนอย่างยั่งยืน ปัจจุบัน ทช. ได้เข้าพื้นที่เพื่อเริ่มดำเนินการก่อสร้างแล้วและคาดว่าจะดำเนินการแล้วเสร็จในช่วงกลาง ปี 2567 โดยโครงการดังกล่าวมีจุดเริ่มต้นบริเวณถนนองค์การบริหารส่วนตำบลงิ้วราย ด้านหน้าพิพิธภัณฑ์รถเก่า (เจษฎาเทคนิค มิวเซียม) และมีจุดสิ้นสุดโครงการที่ตำบลสัมปทวน บริเวณข้างวัดปิ่นจันทราราม (วัดกกตาล) ซึ่งก่อสร้างเป็นสะพานคอนกรีตเสริมเหล็ก ความยาว 400 เมตร ความกว้าง 9 เมตร พร้อมก่อสร้างถนนแอสฟัลท์คอนกรีตต่อเชื่อมทั้งสองฝั่งของสะพาน รวมระยะทางตลอดโครงการ 710 เมตร ติดตั้งอุปกรณ์อำนวยความปลอดภัยและงานเครื่องหมายจราจรตลอดระยะทางในโครงการ โดยใช้งบประมาณในการก่อสร้างจำนวน 114.278 ล้านบาท
วันอาทิตย์ที่ 3 เมษายน 2565
นายกฯ ยินดีเปิดด่านพรมแดนสะเดาเป็นไปด้วยความคึกคัก พร้อมขอบคุณเจ้าหน้าที่ฝ่ายปกครองและสาธารณสุขที่คอยดูแลความปลอดภัย และอำนวยความสะดวกให้การเปิดด่านเป็นไปด้วยความเรียบร้อย
นายกฯ ยินดีเปิดด่านพรมแดนสะเดาเป็นไปด้วยความคึกคัก พร้อมขอบคุณเจ้าหน้าที่ฝ่ายปกครองและสาธารณสุขที่คอยดูแลความปลอดภัย และอำนวยความสะดวกให้การเปิดด่านเป็นไปด้วยความเรียบร้อย
วันนี้(3เม.ย.65)นายธนกรวังบุญคงชนะโฆษกประจำสำนักนายกรัฐมนตรีเผยว่าพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมขอบคุณผลตอบรับจากการดำเนินการเปิดรับนักท่องเที่ยวบริเวณด่านพรมแดนสะเดาอำเภอสะเดาจังหวัดสงขลาได้เปิดเป็นวันแรกเมื่อวันที่1เมษายน2565ซึ่งเป็นไปด้วยความเรียบร้อยและได้รับการตอบรับที่ดีจากนักท่องเที่ยวมาเลเซียโดยบรรยากาศบริเวณด่านพรมแดนสะเดาเป็นไปด้วยความคึกคักหลังจากที่ด่านพรมแดนสะเดาต้องปิดไม่ให้นักท่องเที่ยวเดินทางเข้ามาไทยนานกว่า2ปีเนื่องจากสถานการณ์แพร่ระบาดของโรคโควิด-19
โฆษกประจำสำนักนายกฯกล่าวว่ารัฐบาลให้ความสำคัญกับการฟื้นฟูการท่องเที่ยวมาอย่างต่อเนื่องเพื่อบรรเทาผลกระทบที่ประชาชนในส่วนของอุตสาหกรรมการท่องเที่ยวได้รับและบริเวณอำเภอสะเดาจังหวัดสงขลานับว่าเป็นเมืองท่องเที่ยวชายแดนที่ได้รับความนิยมจากนักท่องเที่ยวมาเลเซียโดยรัฐบาลได้เตรียมความพร้อมและมาตรการในการรองรับนักท่องเที่ยวเตรียมโรงแรมที่ผ่านมาตรฐานSHA Extra plusซึ่งรองรับนักท่องเที่ยวที่จะเดินทางมาในระบบTest & Goให้เพียงพอทั้งนี้การเปิดด่านพรมแดนสะเดาตั้งแต่เวลา5.00น.ของวันที่1เมษายน2565พบว่ามีนักท่องเที่ยวจากมาเลเซียซึ่งลงทะเบียนผ่านThailand passเดินทางผ่านด่านพรมแดนสะเดาอย่างต่อเนื่องซึ่งนายกรัฐมนตรีได้กำชับหน่วยงานที่เกี่ยวข้องให้สร้างความเข้าใจอำนวยความสะดวกและแก้ไขปัญหาที่ติดขัดของนักท่องเที่ยวทั้งเรื่องการเตรียมเอกสารการเดินทางและการลงทะเบียนผ่านระบบThailand passหลังจากพบว่ามีนักท่องเที่ยวที่อาจเข้าใจคลาดเคลื่อนและเตรียมเอกสารไม่ครบถ้วน
“นายกรัฐมนตรียินดีที่การเปิดด่านพรมแดนสะเดาได้รับการตอบรับที่ดีจากนักท่องเที่ยวมาเลเซียรัฐบาลมุ่งมั่นที่จะฟื้นฟูการท่องเที่ยวบริเวณชายแดนไทยและมาเลเซียให้กลับมาคึกคักและออกมาตรการที่จะส่งเสริมให้ผู้ประกอบการบริเวณชายแดนกลับมาค้าขายได้อีกครั้งอย่างไรก็ดีมาตรการฟื้นฟูการท่องเที่ยวจะควบคู่ไปกับการรักษามาตรการด้านสาธารณสุขซึ่งเจ้าหน้าที่ฝ่ายปกครองและสาธารณสุขได้มีการคัดกรองและตรวจสอบเอกสารการเดินทางของผู้ที่เดินทางผ่านด่านอย่างละเอียดโอกาสนี้นายกรัฐมนตรียังฝากขอบคุณเจ้าหน้าที่ทั้งสำนักงานตรวจคนเข้าเมืองด่านศุลกากรฝ่ายปกครองทหารตำรวจและเจ้าหน้าที่สาธารณสุขที่คอยดูแลความปลอดภัยและอำนวยความสะดวกให้การเปิดด่านเป็นไปด้วยความเรียบร้อย”นายธนกรฯกล่าว
—————-
วันพฤหัสบดีที่ 3 มีนาคม 2565
พม. ช่วยเหลือคนไทยจากยูเครน กลับภูมิลำเนา
พม. ช่วยเหลือคนไทยจากยูเครน กลับภูมิลำเนา
วันที่ 2 มี.ค. 65 เวลา 12.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)มอบหมายให้นายโชคชัย วิเชียรชัยยะ ผู้ตรวจราชการกระทรวงการพัฒนาส้งคมและความมั่นคงของมนุษย์ พร้อมด้วยนายอุเทน ชนะกุล ผู้อำนวยการกองคุ้มครองสวัสดิภาพและเสริมสร้างคุณภาพชีวิต กรมพัฒนาสังคมและสวัสดิการ (พส.) บูรณาการความร่วมมือช่วยเหลือคนไทย จำนวน 256 คน ที่เดินทางกลับจากประเทศยูเครน เนื่องจากสถานการณ์ปัญหาการการสู้รบในประเทศ โดยแสดงความจำนงเดินทางกลับประเทศไทย ซึ่งคนไทยกลุ่มแรกได้เดินทางมาถึงประเทศไทยในวันที่ 2 มี.ค. 65 จำนวน 96 คน เป็นหญิง 94 คน ชาย 1 คน และเด็ก 1 คน ส่วนที่เหลือจะทยอยเดินทางกลับเข้าประเทศไทยต่อไป
การดำเนินการในครั้งนี้ รัฐบาลได้บูรณาการทุกภาคส่วน ได้แก่ กระทรวงการต่างประเทศ ดูแลการรับตัวคนไทยกลับประเทศ กระทรวงสาธารณสุข ตรวจโควิด - 19 ด้วยวิธี RT-PCR กระทรวงแรงงาน ดูแลเรื่องสวัสดิการจากกองทุนเพื่อช่วยเหลือคนงานที่ไปทำงานในต่างประเทศ สำหรับกระทรวง พม. ได้ส่งเจ้าหน้าที่นักสังคมสงเคราะห์ให้คำปรึกษาแนะนำ พร้อมสนับสนุนเงินช่วยเหลือผู้ตกทุกข์ได้ยากในประเทศให้กลับภูมิลำเนาเดิม อีกทั้งได้ประสานไปยังสำนักงานพัฒนาสังคมและความมั่นคงของมนุษย์ในจังหวัดภูมิลำเนาของกลุ่มคนไทยที่จะเดินทางกลับบ้าน เพื่อเตรียมให้ความช่วยเหลือต่างๆ ต่อไป ทั้งนี้ กลุ่มคนไทยที่เดินทางเข้าประเทศในวันนี้ ส่วนใหญ่เป็นวัยแรงงานและมีภูมิลำเนากระจายอยู่ทั่วทุกภาค ซึ่งมากที่สุดคือภาคตะวันออกเฉียงเหนือและภาคกลาง
ในขณะที่คนไทยที่เดินทางกลับจากประเทศยูเครน กล่าวว่า รู้สึกดีใจที่ในวันที่เราไม่มีเงินเลย ถึงจะได้น้อย แต่ก็มีกำลังใจ เรายังมีค่ารถทัวร์ ค่าแท็กซี่กลับบ้าน เพราะนายจ้างให้เงินเรามาไม่เยอะ ธนาคารที่ยูเครนปิดหมดเลย เราทำธุรกรรมไม่ได้เลยและดีใจที่เราได้รับความช่วยเหลือจากทางราชการทุกภาคส่วนมาช่วยเหลือตรงนี้ใส่ใจประชาชนทุกที่
วันจันทร์ที่ 27 มิถุนายน 2565
กระทรวงคมนาคม ร่วมงานวันคล้ายวันสถาปนาสำนักนายกรัฐมนตรี ครบรอบ 90 ปี
โดยมี พลเอก ประยุทธ์ จันทร์โอชา นายกรัฐมนตรี เป็นประธาน ในพิธีพระสงฆ์เจริญพระพุทธมนต์ และนายอภิสิทธิ์ พรหมเสน ผู้ตรวจราชการกระทรวงคมนาคม เป็นตัวกระทรวงคมนาคม ร่วมงานฯ
กระทรวงคมนาคม ร่วมงานเนื่องในโอกาสวันคล้ายวันสถาปนาสำนักนายกรัฐมนตรี ครบรอบ ปีที่ 90 โดยมี พลเอก ประยุทธ์ จันทร์โอชา นายกรัฐมนตรี เป็นประธาน ในพิธีพระสงฆ์เจริญพระพุทธมนต์ และนายอภิสิทธิ์ พรหมเสน ผู้ตรวจราชการกระทรวงคมนาคม เป็นตัวกระทรวงคมนาคม ร่วมงานฯ เมื่อวันที่ 27 มิถุนายน 2565 ณ ตึกภักดีบดินทร์ ทำเนียบรัฐบาล โดยกระทรวงฯ ได้ร่วมบริจาคสมทบทุน "กองทุนเงินช่วยเหลือผู้ประสบสาธารณภัย สำนักนายกรัฐมนตรี" เพื่อนำไปใช้ตามวัตถุประสงค์ของกองทุนฯ
ตลอดระยะเวลา 90 ปี สำนักนายกรัฐมนตรีได้ดำเนินภารกิจในการขับเคลื่อนการพัฒนาประเทศในด้านต่าง ๆ มาอย่างต่อเนื่อง โดยเฉพาะอย่างยิ่งมีบทบาทสำคัญในการอำนวยการบริหารราชการแผ่นดินผ่านยุทธศาสตร์ชาติ 20 ปี แผนการปฏิรูปประเทศ แผนพัฒนาเศรษฐกิจและสังคมแห่งชาติ และแผนอื่น ๆ ที่เกี่ยวข้อง รวมทั้งประสานการปฏิบัติราชการในทุกระดับ เพื่อนำนโยบายของรัฐบาลไปสู่การปฏิบัติอย่างเป็นรูปธรรม เพื่อนำพาประเทศไทยไปสู่การเป็นประเทศที่พัฒนาแล้ว ทั้งนี้ หน่วยงานในสังกัดสำนักนายกรัฐมนตรีทั้งหมด 27 หน่วยงาน ยังคงมุ่งดำเนินงานในการร่วมบูรณาการการทำงานที่เป็นไปตามนโยบายของรัฐบาลให้เกิดผลสัมฤทธิ์ โดยก่อให้เกิดคุณประโยชน์แก่ประชาชนและชาติบ้านเมือง พร้อมขับเคลื่อนการพัฒนานวัตกรรมการบริการและการบริหารจัดการภาครัฐให้ตอบสนองต่อสังคมไทยในยุคชีวิตวิถีใหม่ ยึดประชาชนเป็นศูนย์กลางและคำนึงถึงประโยชน์สูงสุดของประเทศเป็นสำคัญ
วันพฤหัสบดีที่ 6 มกราคม 2565
มหาดไทย ร่วมทูลเกล้าฯ ถวายแจกันดอกไม้หน้าพระบรมฉายาลักษณ์ พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี และลงนามถวายพระพรเนื่องในโอกาสวันขึ้นปีใหม่ พ.ศ. 2565
​รัฐมนตรีว่าการกระทรวงมหาดไทย ปลัดกระทรวงมหาดไทย และคณะ ร่วมทูลเกล้าฯ ถวายแจกันดอกไม้หน้าพระบรมฉายาลักษณ์ พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี และลงนามถวายพระพรเนื่องในโอกาสวันขึ้นปีใหม่ พ.ศ. 2565
วันนี้ (1 ม.ค.65) เวลา 08.00 น. ที่ห้องแดง อาคารหน่วยราชการในพระองค์ 904 ในพระบรมมหาราชวัง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ทูลเกล้าฯ ถวายแจกันดอกไม้หน้าพระบรมฉายาลักษณ์พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี และลงนามถวายพระพรเนื่องในโอกาสวันขึ้นปีใหม่ พ.ศ. 2565
พร้อมกันนี้ ที่ศาลาสหทัยสมาคม ในพระบรมมหาราชวัง นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร. วันดี กุญชรยาคง จุลเจริญ นายกสมาคมแม่บ้านมหาดไทย และประธานสภาสตรีแห่งชาติในพระบรมราชูปถัมภ์นำนายชยาวุธ จันทร รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายอรรษิษฐ์ สัมพันธรัตน์ รองปลัดกระทรวงมหาดไทย ด้านบริหาร นายนิรัตน์ พงษ์สิทธิถาวร รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง พร้อมด้วย นายธนาคม จงจิระ อธิบดีกรมการปกครอง นายนิสิต จันทร์สมวงศ์ อธิบดีกรมที่ดิน นายประยูร รัตนเสนีย์ อธิบดีกรมส่งเสริมการปกครองท้องถิ่น นายพรพจน์ เพ็ญพาส อธิบดีกรมโยธาธิการและผังเมือง นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายสมคิด จันทมฤก อธิบดีกรมการพัฒนาชุมชน นายกวี อารีกุล ผู้ว่าการการประปานครหลวง นายสมบูรณ์ สุนันทพงศ์ศักดิ์ ผู้ว่าการการประปาส่วนภูมิภาค นายวิลาศ เฉลยสัตย์ ผู้ว่าการไฟฟ้านครหลวง นายศุภชัย เอกอุ่น ผู้ว่าการการไฟฟ้าส่วนภูมิภาค นายวิทยา ทรัพย์เย็น รองผู้อำนวยการองค์การตลาดทำการแทนผู้อำนวยการองค์การตลาด นางกุลทรัพย์ ชื่นโกสุม นางจิณณารัชช์ สัมพันธรัตน์ นางกุสุมาล พงษ์สิทธิถาวร อุปนายกสมาคมแม่บ้านมหาดไทย คณะกรรมการสมาคมแม่บ้านมหาดไทย คณะกรรมการสภาสตรีแห่งชาติในพระบรมราชินูปถัมภ์ ร่วมทูลเกล้าฯ ถวายแจกันดอกไม้หน้าพระบรมฉายาลักษณ์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี และลงนามถวายพระพรเนื่องในโอกาสวันขึ้นปีใหม่ พ.ศ. 2565
นายสุทธิพงษ์ จุลเจริญ ปลัดกระทรวงมหาดไทย กล่าวว่า เนื่องในโอกาสเทศกาลวันขึ้นปีใหม่ 2565 ขอเรียนเชิญพี่น้องประชาชนชาวไทย ร่วมลงนามถวายพระพร พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ด้วยความจงรักภักดี ตั้งแต่เวลา 07.30 – 17.00 น. ซึ่งสำนักพระราชวังได้จัดเตรียมสถานที่สำหรับลงนามถวายพระพร ณ สถานที่ต่าง ๆ ได้แก่ พระบรมมหาราชวัง (บริเวณสนามข้างศาลาลูกขุนใน) พระราชวังบางปะอิน อำเภอบางปะอิน จังหวัดพระนครศรีอยุธยา วังไกลกังวล อำเภอหัวหิน จังหวัดประจวบคีรีขันธ์ พระตำหนักภูพิงคราชนิเวศน์ อำเภอเมืองเชียงใหม่ จังหวัดเชียงใหม่ พระตำหนักภูพานราชนิเวศน์ อำเภอภูพาน จังหวัดสกลนคร และพระตำหนักทักษิณราชนิเวศน์ อำเภอเมืองนราธิวาส จังหวัดนราธิวาส โดยแต่งกายชุดสุภาพ และแสดงบัตรประจำตัวประชาชน (สำหรับชาวไทย) หรือสำเนาหนังสือเดินทาง (สำหรับชาวต่างชาติ) ที่จุดคัดกรอง และปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) อย่างเคร่งครัด โดยทรงพระกรุณาโปรดเกล้าฯ พระราชทานปฏิทินหลวง พุทธศักราช 2565 แก่ผู้ที่มาลงนามถวายพระพร ณ สถานที่ดังกล่าวข้างต้น
วันจันทร์ที่ 21 มิถุนายน 2564
อธิบดีกรมท่าอากาศยาน กระทรวงคมนาคม ลงพื้นที่ตรวจความพร้อมเพื่อรองรับนักท่องเที่ยวต่างประเทศ
และให้ท่าอากาศยานสุราษฎร์ธานี จัดทำแผนงานการเตรียมความพร้อมรองรับนักท่องเที่ยวต่างประเทศ โดยเน้นย้ำให้เร่งดำเนินการแล้วเสร็จภายในวันที่ 5 กรกฎาคม 2564
วานนี้ (20 มิ.ย. 2564) นายอภิรัฐ ไชยวงศ์น้อย อธิบดีกรมท่าอากาศยาน (อทย.) พร้อมด้วยนายวิทวัส ภักดีสันติสกุล รองอธิบดีกรมท่าอากาศยาน(ด้านเศรษฐกิจ) ลงพื้นที่ท่าอากาศยานสุราษฎร์ธานีเพื่อตรวจเยี่ยมและติดตามการเตรียมความพร้อมรองรับนักท่องเที่ยวต่างประเทศ โดยมีนายสุขสวัสดิ์ สุขวรรณโณ ผู้อำนวยการท่าอากาศยานสุราษฎร์ธานี เจ้าหน้าที่และหน่วยงานที่เกี่ยวข้องให้การต้อนรับ
โดยได้มีการวางแผนการปฎิบัติงานเพื่อรองรับนักท่องเที่ยว ไว้ 2 แนวทาง ได้แก่
1.) กรณีนักท่องเที่ยวต่างประเทศเข้ามาท่าอากาศยานสุราษฎร์ธานี ในเดือนพฤศจิกายน 2564 จะใช้พื้นที่อาคารผู้โดยสารฝั่งระหว่างประเทศ (อยู่ระหว่างการก่อสร้าง จะแล้วเสร็จในช่วงเดือนพฤศจิกายน 2564) โดยท่าอากาศยานจะดำเนินการเร่งให้ผู้รับเหมาดำเนินการก่อสร้าง ให้แล้วเสร็จก่อนกำหนดการเดิมที่อยู่ในช่วงเดือนตุลาคม 2564 รวมถึงดำเนินการร่างข้อปฏิบัติมาตรการปฏิบัติงานตามขั้นตอน (Standard Operating Procedure : SOP) ประสานผู้ประกอบการ สายการบินและหน่วยงานที่เกี่ยวข้อง เพื่อจัดระบบการจัดการเกี่ยวกับการขนส่งผู้โดยสาร
2.) กรณีนักท่องเที่ยวต่างประเทศเข้ามาท่าอากาศยานสุราษฎร์ธานี ก่อนเดือนพฤศจิกายน 2564 จะใช้พื้นที่ฝั่งอาคารผู้โดยสารในประเทศที่มีอยู่เดิม ประสานหน่วยงานที่เกี่ยวข้อง ได้แก่ ด่านตรวจคนเข้าเมือง ด่านศุลกากร ด่านควบคุมโรคติดต่อระหว่างประเทศ ด่านตรวจพืชและกักกันสัตว์สุราษฎร์ธานี เพื่อจัดเตรียมอุปกรณ์ที่จำเป็นในการปฏิบัติงาน ดำเนินการจัดการเกี่ยวกับการจัดตารางเวลาบิน โดยคำนึงถึงเที่ยวบินภายในประเทศและระหว่างประเทศ ให้ใช้ระยะเวลาในการปฏิบัติงานห่างกัน 3 ชั่วโมง รวมทั้งประสานหน่วยงานที่เกี่ยวข้องกับการจัดตารางเวลาบิน เช่น สำนักงานการบินพลเรือนแห่งประเทศไทย (กพท.) บริษัท วิทยุการบินไทยแห่งประเทศไทย (บวท.) ผู้แทนสายการบิน และ บริษัท ท่าอากาศยานไทย จำกัด (มหาชน) (ทอท. )
ดำเนินการร่างข้อปฏิบัติมาตรการปฏิบัติงานตามขั้นตอน (Standard Operating Procedure : SOP)ประสานผู้ประกอบการและสายการบิน เพื่อจัดระบบการจัดการเกี่ยวกับการขนส่งผู้โดยสาร
ทั้งนี้ อทย.ได้สั่งการให้ผู้อำนวยการท่าอากาศยานสุราษฎร์ธานี จัดทำแผนงานการเตรียมความพร้อมรองรับนักท่องเที่ยวต่างประเทศ โดยเน้นย้ำให้เร่งดำเนินการแล้วเสร็จภายในวันที่ 5 กรกฎาคม 2564 เพื่อให้มีความพร้อมในการให้บริการตามนโยบายรัฐบาล โดยจะต้องดำเนินการให้สอดคล้องตามมาตรการเฝ้าระวังโรคติดเชื้อไวรัสโคโรน่า 19 (Covid-19) ของกระทรวงสาธารณสุข และจังหวัดสุราษฎร์ธานี มาตรการเดินทางเข้าออกระหว่างประเทศที่เป็นไปตามหลักสากล และเป็นไปตามข้อปฏิบัติมาตรการปฏิบัติงาน (Standard Operating Procedure : SOP) ของทุกหน่วยงาน เพื่อให้การปฏิบัติงานร่วมกันในการเปิดรับนักท่องเที่ยวต่างชาติเป็นไปด้วยความเรียบร้อย
วันอังคารที่ 12 ตุลาคม 2564
รมว.พม. แนะทางออกสังคมไทย ร่วมดึงทุกภาคส่วนสร้างคนดี คนเก่ง ขับเคลื่อนงานพัฒนาสังคม
รมว.พม. แนะทางออกสังคมไทย ร่วมดึงทุกภาคส่วนสร้างคนดี คนเก่ง ขับเคลื่อนงานพัฒนาสังคม
วันที่ 11 ต.ค. 64เวลา 15.30 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)กล่าวปิดการเสวนาเรื่อง "ทางออกสังคมไทย คนไทยต้องคิดบวก"ภายในงาน "เสริมพลังสังคม ด้วยพลังคิดบวก" โดยมีผู้ร่วมเสวนา ได้แก่ 1) นายแพทย์พลเดช ปิ่นประทีป อดีตรัฐมนตรีช่วยว่าการกระทรวงการพัฒนาสังคมและความมั่นคงของมนุษย์ 2) อาจารย์ไตรภพ โคตรวงษา ประธานมูลนิธิกสิกรรมธรรมชาติ และอาจารย์ประจำสาขาวิชาการท่องเที่ยวและการโรงแรม คณะวิทยาการจัดการ มหาวิทยาลัยราชภัฏราชนครินทร์ และ 3) นางนภา เศรษฐกร ผู้อำนวยการสำนักงานส่งเสริมวิสาหกิจเพื่อสังคม และอดีตอธิบดีกรมพัฒนาสังคมและสวัสดิการ กระทรวง พม. ซึ่งมีนายแทนคุณ จิตต์อิสระ อดีตสมาชิกสภาผู้แทนราษฎร เป็นผู้ดำเนินรายการ อีกทั้งมอบนโยบายการขับเคลื่อนงานร่วมกันระหว่างภาครัฐ ภาคเอกชน ภาคธุรกิจ และภาคประชาสังคม เพื่อสร้างพลังคิดบวกร่วมกันในการพัฒนาสังคม ณ ห้องประชุมชั้น 2 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กทม.
นายจุติกล่าวว่า ตนขอขอบคุณทุกท่านที่มาร่วมให้ทิศทางและอาหารสมองในวันนี้ อยากให้ทุกท่านมั่นใจว่าสิ่งที่ท่านแนะนำ เราได้เริ่มทำมาบ้างแล้ว ทั้งนี้ กระทรวง พม. จะดำเนินโครงการคนไทยคิดบวก โดยกรมกิจการเด็กและเยาวชน จะร่วมกับกระทรวงวัฒนธรรม นอกจากนี้ ตนได้มอบนโยบายให้สร้างมูลค่าเพิ่ม โดยทำงานร่วมกับพาร์ทเนอร์ในภาคส่วนต่างๆ ทั้งนี้ จากสถานการณ์โควิด - 19 ทำให้หลายอย่างในสังคมไม่เหมือนเดิม ซึ่งเราต้องมีทักษะประสบการณ์เพิ่มเติม ทั้งหมดนี้ กระทรวงศึกษาธิการ กระทรวงวัฒนธรรม กระทรวงการอุดมศึกษา วิทยาศาสตร์ วิจัยและนวัตกรรม และกระทรวง พม. ทั้ง 4 กระทรวง จะร่วมกันสร้างคนดีและคนเก่ง โดยทำงานแบบบูรณาการ ในอนาคตเราจะต้องทำงานร่วมกับทุกท่านในวันนี้ ตนเชื่อว่าเราต้องการความหลากหลายและความหลากหลายจะเป็นจุดแข็ง ทั้งนี้ อาสาสมัครด้านต่างๆ จะต้องเติมทักษะในทุกมิติ เพื่อให้ทันต่อเหตุการณ์ และจะได้นำมาใช้ประโยชน์ได้อย่างเต็มที่ อย่างไรก็ตาม กระทรวง พม. จะไม่สามารถทำงานสำเร็จได้ ถ้าขาดภาคีเครือข่ายและอาสาสมัคร ซึ่งเราทำงานคนเดียวจะไม่มีทางสำเร็จ และเราต้องพร้อมที่จะแชร์ความสำเร็จกับผู้ร่วมงานของเราด้วย
วันจันทร์ที่ 30 สิงหาคม 2564
ครม. อนุมัติ 4,745 ล้านบาท จัดซี้อ ไฟเซอร์ 9,998,820 โดส มั่นใจไทยบรรลุเป้าหมายจัดหาวัคซีนอย่างน้อย 100 ล้าน ในปีนี้
ครม. อนุมัติ 4,745 ล้านบาท จัดซี้อ ไฟเซอร์ 9,998,820 โดส มั่นใจไทยบรรลุเป้าหมายจัดหาวัคซีนอย่างน้อย 100 ล้าน ในปีนี้
วันที่ 30 ส.ค.64นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีวันนี้ ได้อนุมัติ วงเงิน 4,745 ล้านบาท สำหรับการจัดซื้อ วัคซีน ไฟเซอร์ จำนวน 9,998,820 โดส เพื่อเสริมสร้างภูมิคุ้มกันโรคแก่กลุ่มเป้าหมายหลัก 6 กลุ่มได้แก่ เด็กอายุ 12 - 17 ปี / หญิงตั้งครรภ์ที่มีอายุครรภ์ตั้งแต่ 12 สัปดาห์ขึ้นไป / บุคลากรทางการแพทย์และสาธารณสุขด่านหน้า (ฉีดกระตุ้นภูมิเข็มที่หนึ่ง) / ผู้สูงอายุและผู้มีและกลุ่ม 7 โรคเสี่ยง / ชาวต่างชาติที่อาศัยอยู่ในประเทศไทย เน้นผู้สูงอายุและโรคเรื้อรัง และผู้ที่มีความจำเป็นต้องการฉีดวัคซีนไฟเซอร์ก่อนเดินทางไปต่างประเทศเช่น นักเรียน นักศึกษา นักกีฬานักการทูต เป็นต้น ทั้งนี้ กลุ่มเป้าหมายสามารถปรับเปลี่ยนให้สอดคล้องกับสถานการณ์การแพร่ระบาดของโรคได้
โฆษกประจำสำนักนายกรัฐมนตรี ยังให้ข้อมูลเพิ่มเติมว่า ที่ผ่านมา คณะรัฐมนตรี ได้อนุมัติให้ดำเนินการจัดซื้อจัดหาวัคซีน โควิด-19 แล้วจำนวน 80 ล้านโดส วงเงิน 22, 990 ล้านบาทแบ่งเป็นการจัดซื้อจัดหาวัคซีนจากบริษัทแอสตร้าเซนเนก้า 61 ล้านโดส ชิโนแว็กซ์ จำนวน 19 ล้านโดสและบริษัทไฟเซอร์จำนวน 20 ล้านโดส ซึ่งการจัดซื้อไฟเซอร์จำนวน 9.9 ล้านโดสนี้ ช่วยให้ไทยสามารถบรรลุเป้าหมายการจัดหาวัคซีนให้กับประชาชนจำนวนอย่างน้อย 100 ล้านโดส ภายในปี 2564 เพื่อช่วยประชาชนให้เข้าถึงวัคซีน โควิด-19 ตามนโยบายของรัฐสร้างภูมิคุ้มกันโรค ลดอัตราการป่วยและการเสียชีวิตรวมทั้งเป็นการลดผลกระทบด้านเศรษฐกิจและสังคมให้กลับสู่สภาพปกติโดยเร็วด้วย
---------------------
วันพุธที่ 20 เมษายน 2565
เอาจริง! รัฐดำเนินคดีผู้ทุจริตโครงการ “เราเที่ยวด้วยกัน - คนละครึ่ง - เราชนะ” รวม 435 คดี
.....
ที่ประชุม ครม. (19 เม.ย. 65) รับทราบรายงานความคืบหน้าการดำเนินคดีอาญากับผู้ทุจริตโครงการรัฐ ทั้งเราเที่ยวด้วยกัน คนละครึ่ง และเราชนะ ในช่วงวันที่ 1 ก.ย. 64 - 1 ม.ค. 65 รวมทั้งสิ้น 435 คดี
.
แบ่งเป็นโครงการเราเที่ยวด้วยกัน 323 คดี/ โครงการคนละครึ่ง 110 คดี/ โครงการเราชนะ 2 คดี โดยล่าสุดมีคดีที่อยู่ระหว่างการสอบสวน 363 คดี สอบสวนเสร็จส่งพนักงานอัยการแล้ว 37 คดี และอื่นๆ เช่น ชดใช้ค่าเสียหายก่อนร้องทุกข์ ถอนคำร้องทุกข์ อีก 35 คดี
.
ตัวอย่างข้อหาที่กระทำผิด ได้แก่ การร่วมกันฉ้อโกงโดยแสดงตนเป็นคนอื่น ฉ้อโกงประชาชน ฉ้อโกงและนำข้อมูลอันเป็นเท็จเข้าสู่ระบบคอมพิวเตอร์
#ไทยคู่ฟ้า#ร่วมต้านโควิด19
-------------------
วันเสาร์ที่ 18 มิถุนายน 2565
รมต.เฉลิมชัย ตรวจดูความพร้อมของสถานที่จัดงานมหกรรมพืชสวนโลกจังหวัดอุดรธานี พ.ศ. 2569
รมต.เฉลิมชัย ตรวจดูความพร้อมของสถานที่จัดงานมหกรรมพืชสวนโลกจังหวัดอุดรธานี พ.ศ. 2569 บูรณาการหน่วยงานที่เกี่ยวข้อง เตรียมความพร้อมเป็นเจ้าบ้านต้อนรับนักท่องเที่ยวทั้งชาวไทยและต่างชาติ
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ รับฟังบรรยายสรุปการเตรียมจัดงานมหกรรมพืชสวนโลกจังหวัดอุดรธานี พ.ศ. 2569 (UDONTHANI International Horticultural Exhibition Expo 2026 ณ พื้นที่ชุ่มน้ำหนองแด ต.กุดสระ อ.เมือง จ.อุดรธานี ซึ่ง สมาคมพืชสวนระหว่างประเทศ (International Association of Horticultural Producers : AIPH) ได้ประกาศการคัดเลือกอย่างเป็นทางการให้ประเทศไทยเป็นเจ้าภาพจัดงานมหกรรมพืชสวนโลกจังหวัดอุดรธานี พ.ศ. 2569 เมื่อวันที่ 8 มีนาคม 2565 ที่ผ่านมา
สำหรับพื้นที่จัดงานมหกรรมพืชสวนโลกฯ นี้ ตั้งอยู่ที่ ต.กุดสระ อ.เมือง จ.อุดรธานี ริมถนนมิตรภาพ สายอุดรธานี-หนองคาย ห่างจากตัวเมืองอุดรฯ ประมาณ 4 ก.ม. เนื้อที่ประมาณ 1,030 ไร่ แบ่งเป็น พื้นน้ำ 400 ไร่ และพื้นดิน 630 ไร่ คาดว่าจะทำให้มีจำนวนผู้เข้าชมงานถึง 3.6 ล้านคน เป็นชาวไทยร้อยละ 70 และชาวต่างชาติร้อยละ 30 มีจำนวนประเทศที่เข้าร่วมงานไม่น้อยกว่า 20 ประเทศ/องค์กร/สมาคม มีระยะเวลาจัดงานระหว่างวันที่ 1 พฤศจิกายน 2569 – 14 มีนาคม 2570 (134 วัน) เมื่อเสร็จการจัดงานดังกล่าวแล้ว ทางจังหวัดอุดรธานีมีแผนจะอนุรักษ์พื้นที่ดังกล่าว เพื่อใช้ประโยชน์ต่อเนื่องเป็นศูนย์จัดแสดงนิทรรศการ ประเพณีวัฒนธรรม และศูนย์กลางกีฬานานาชาติ ของกลุ่มอนุภาคลุ่มน้ำโขงและภาคตะวันออกเฉียงเหนือตอนบน ซึ่งการเป็นเจ้าภาพมหกรรมพืชสวนโลกในปี 2569 ครั้งนี้ คาดว่าจะช่วยกระตุ้นเศรษฐกิจในประเทศไทยได้เป็นอย่างมาก สามารถเพิ่มเงินสะพัดระหว่างการจัดงานได้ประมาณ 32,000 ล้านบาท เพิ่มมูลค่าการสร้างผลิตภัณฑ์มวลรวม (GDP) ประมาณ 20,000 ล้านบาท และเกิดการสร้างงาน การจ้างงาน ประมาณ 81,000 อัตรา
"วันนี้มาดูพื้นที่ในการจัดเตรียมงาน ซึ่งจะต้องร่วมมือกับทางจังหวัดและหน่วยงานต่าง ๆ ในการจัดเตรียมงาน โดยในส่วนของกระทรวงเกษตรและสหกรณ์ได้จัดเตรียมงบประมาณตั้งแต่ปี 2566 จากทุกหน่วยงานที่เกี่ยวข้อง ทั้งกรมวิชาการเกษตร กรมส่งเสริมการเกษตร กรมชลประทาน และประสานงานกับทางจังหวัดโดยผู้ว่าราชการจังหวัดในเรื่องงบประมาณ ความพร้อมของพื้นที่ และระเบียบข้อบังคับต่าง ๆ ให้ถูกต้อง เพื่อให้งานพืชสวนโลกปี 2569 สมบูรณ์ที่สุด นอกจากนี้ ยังได้พูดคุยถึงการปรับปรุงการจัดเตรียมงาน และหลังจากจัดงานเสร็จ ทางนายก อบจ.อุดรธานี จะมาช่วยดูแลพื้นที่ตรงนี้ที่จะกลายเป็นมรดกของคนอุดรธานีต่อไป" ดร.เฉลิมชัย กล่าว
วันอังคารที่ 22 กุมภาพันธ์ 2565
นายกฯ พอใจยางพาราปี 2565 แนวโน้มราคาสูงขึ้น  คาดไทยส่งออกยางพาราทั่วโลกกว่า 4.218 ล้านตัน
ย้ำภาคการเกษตรถือเป็นหัวใจสำคัญของประเทศ เดินหน้ากำหนดนโยบายเพื่อพัฒนาเกษตรยั่งยืน
วันนี้ (22 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กระตุ้นทุกหน่วยงานที่เกี่ยวข้อง ให้ติดตามการดำเนินงานตามโครงการของนายกรัฐมนตรีและรัฐบาล ดูแลประชาชนทุกสาขาอาชีพอย่างต่อเนื่อง โดยเฉพาะการขับเคลื่อนพืชเกษตรและเศรษฐกิจภาคการเกษตรอย่างยั่งยืน อาทิ ยางพาราไทย ถือเป็นพืชเศรษฐกิจที่สำคัญของไทย ซึ่งข้อมูลจากการยางแห่งประเทศไทย ประเทศไทยเป็นผู้ส่งออกยางพาราอันดับ 1 ของโลก มีส่วนแบ่งทางการตลาดอยู่ที่ร้อยละ 38.65 คิดเป็นการส่งออกยางพาราประมาณ 3.7 ล้านตันต่อปี ตลอดจน ในปี 2565 คาดการณ์ไทยส่งออกยางพาราไปทั่วโลกกว่า 4.218 ล้านตัน เพิ่มขึ้นร้อยละ 2.03 จากปีก่อนที่ส่งออก 4.134 ล้านตัน สืบเนื่องมาจากปริมาณความต้องการใช้ยางพาราของโลกมีมากขึ้นและตัวเลขดัชนีภาคการผลิตสูงขึ้น ซึ่งส่วนหนึ่งเป็นผลจากการฟื้นตัวทางเศรษฐกิจของโลกภายหลังสถานการณ์โควิด – 19 จะส่งผลสถานณ์ยางพาราเป็นไปในทิศทางที่ได้ดีขึ้น
นายธนกร กล่าวว่า การที่ราคายางมีเสถียรภาพมากขึ้นนี้ ทำให้โครงการประกันราคายางของรัฐบาลมีความสามารถจ่ายค่าชดเชยส่วนต่างให้ประชาชนลดลง แม้ว่าจากการศึกษาพบว่าเกษตรกรสวนยางมีความพอใจในโครงการนี้ อย่างไรก็ดี นายกรัฐมนตรีได้กำกับ สั่งการหน่วยงานที่เกี่ยวข้องให้ดำเนินโครงการควบคู่กับโครงการประกันราคา เพื่อแก้ไขปัญหา ผลกระทบที่ส่งถึงประชาชนให้ครอบคลุมทุกมิติ และเพื่อความยั่งยืน เนื่องจากยางพารามีผลผลิตตลอดทั้งปี เมื่อผลผลิตออกเยอะจะมีผลถึงราคายาง อาทิ เกษตรผลิต พาณิชย์ตลาด คือการสนับสนุนการปลูกพืชผสมผสาน ควบคู่กับการวางแผนการขาย การให้เงินอุดหนุนกับเกษตรกรชาวสวนยางเพื่อเสริมสภาพคล่อง การบริหารจัดการปริมาณผลผลิตและปริมาณการใช้งานให้พอดีกัน สินเชื่อสนับสนุนชาวสวนยางเพื่อขยายกำลังการผลิตของผู้ประกอบการ
ทั้งนี้ รัฐบาลได้ร่วมกับการยางแห่งประเทศไทยดำเนินแผนงานและวางโครงสร้างพื้นฐานให้กับอุตสาหกรรมยางพารา เสริมสร้างความแข็งแรงให้กับยางพารา พัฒนาและคิดค้นเทคโนโลยีและนวัตกรรมใหม่ๆ ในการแปรรูปยางพารา เพื่อเพิ่มปริมาณการใช้ยางพาราอย่างเป็นรูปธรรม รวมถึงวางแผนการขายและจำหน่าย ซึ่งจะเป็นการสร้างมูลค่าและเพิ่มมูลค่าให้กับยางอย่างมาก
นายธนกร กล่าวต่อว่า ขอให้มั่นใจว่า ภาคการเกษตรถือเป็นหัวใจสำคัญของประเทศ อาทิ ยางพาราซึ่งถือเป็นพืชเศรษฐกิจมีความสำคัญต่อการขับเคลื่อนเศรษฐกิจของประเทศ นายกรัฐมนตรีจึงได้กำหนดนโยบายให้หน่วยงานที่เกี่ยวข้องร่วมกันเร่งดำเนินการส่งเสริมการเพิ่มมูลค่าให้กับสินค้าเกษตรไทย พร้อมเดินหน้าผลักดันเกษตรกรไทยให้เข้าถึงองค์ความรู้เทคโนโลยีและนวัตกรรม รวมทั้ง ส่งเสริมกลยุทธ์การขายแบบใหม่ๆ ที่เข้าถึงผู้คนจำนวนมากผ่านเทคโนโลยีดิจิทัล ในแบบ New Normal ตลอดจน ส่งเสริมให้ คนรุ่นใหม่ให้เท่าทันต่อยุคดิจิทัล ศึกษาการผลิตที่สอดรับกับรูปแบบการบริโภคสมัยใหม่ ซึ่งเป็นแนวทางการทำงานของนายกรัฐมนตรีมาตลอด ในการแก้ไขปัญหาอย่างครอบคลุมทุกด้าน มุ่งทำงานแก้ไขปัญหาโดยไม่ทิ้งใครไว้ข้างหลัง
วันอังคารที่ 22 มิถุนายน 2564
​ครม.อนุมัติกฎหมายเพิ่มความปลอดภัยแก่ผู้ใช้ยานพาหนะ กำหนดให้ยางล้อแบบสูบลมหล่อดอกซ้ำ รถบัส-รถพ่วง ต้องผ่านมาตรฐาน มอก. สอดคล้องกับข้อกำหนดสากล
​ครม.อนุมัติกฎหมายเพิ่มความปลอดภัยแก่ผู้ใช้ยานพาหนะ กำหนดให้ยางล้อแบบสูบลมหล่อดอกซ้ำ รถบัส-รถพ่วง ต้องผ่านมาตรฐาน มอก. สอดคล้องกับข้อกำหนดสากล
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 22 มิถุนายน 2564 ว่า เนื่องจากปัจจุบันได้มีการนำยางล้อแบบสูบลมของรถบัส รถบรรทุก หรือรถพ่วง ซึ่งเป็นยางเก่าผ่านการใช้งานมานานและดอกยางสึกเสื่อมสภาพ นำกลับมาหล่อดอกยางใหม่แล้ววางขายในท้องตลาดจำนวนมาก และมีราคาถูกกว่ายางใหม่ แต่ยางหล่อดอกซ้ำเหล่านี้ไม่ได้รับการตรวจสอบคุณภาพและผ่านมาตรฐานผลิตภัณฑ์อุตสาหกรรม ส่งผลให้เกิดความไม่ปลอดภัยแก่ผู้บริโภค ดังนั้น ครม.จึงอนุมัติร่างกฎกระทรวงกำหนดให้ผลิตภัณฑ์อุตสาหกรรมยางล้อแบบสูบลมหล่อดอกซ้ำ สำหรับยานยนต์เชิงพาณิชย์และส่วนพ่วง ต้องเป็นไปตามมาตรฐาน พ.ศ. ....ตามที่กระทรวงอุตสาหกรรมเสนอ เพื่อให้สอดคล้องกับข้อกำหนดทางเทคนิคยานยนต์ของสหประชาชาติ (UN Regulation No. 109) และส่งเสริมให้เป็นสินค้าที่มีคุณภาพตามมาตรฐานและเพิ่มความปลอดภัยแก่ผู้บริโภค ซึ่งร่างกฎกระทรวงมีสาระสำคัญ เป็นการกำหนดให้ผลิตภัณฑ์อุตสาหกรรมยางล้อแบบสูบลมหล่อดอกซ้ำ สำหรับยานยนต์เชิงพาณิชย์และส่วนพ่วง ต้องเป็นไปตามมาตรฐานเลขที่ มอก. 2979 - 2562 ตามประกาศกระทรวงอุตสาหกรรม ฉบับที่ 5471 พ.ศ.2562 โดยจะมีผลบังคับใช้เมื่อพ้นกำหนด 180 วัน นับแต่วันประกาศในราชกิจจานุเบกษาเป็นต้นไป ทั้งนี้ ผู้ผลิตหรือผู้นำเข้ายางล้อแบบสูบลมหล่อดอกซ้ำ สำหรับเชิงพาณิชย์และส่วนพ่วง จะต้องได้รับใบอนุญาตผลิตหรือนำเข้า ตามพระราชบัญญัติมาตรฐานผลิตภัณฑ์อุตสาหกรรม พ.ศ. 2511 และผู้จำหน่ายจะต้องจำหน่ายสินค้าที่ได้รับใบอนุญาตและมีการแสดงเครื่องหมายมาตรฐานถูกต้องครบถ้วน
ที่ผ่านมา กระทรวงอุตสาหกรรม โดยสำนักงานมาตรฐานผลิตภัณฑ์อุตสาหกรรม (สมอ.) ได้จัดรับฟังความคิดเห็นผ่านทางเว็บไซต์ สมอ. (www.tisi.go.th) และแจ้งไปยังกลุ่มผู้มีส่วนได้ส่วนเสียให้ร่วมแสดงความคิดเห็นเรียบร้อยแล้ว เช่น สมาคมวิศวกรรมยานยนต์ไทย กรมการขนส่งทางบก สถาบันยานยนต์ สภาอุตสาหกรรมแห่งประเทศไทย สมาคมผู้ผลิตชิ้นส่วนยานยนต์ไทย สมาคมอุตสาหกรรมยานยนต์ไทย และผู้ประกอบการที่เกี่ยวข้อง รวม 140 ราย ซึ่งส่วนใหญ่เห็นด้วยกับร่างกฎกระทรวง
นางสาวรัชดา กล่าวด้วยว่า ประโยชน์ที่จะได้รับ เมื่อร่างกฎกระทรวงฉบับนี้มีผลบังคับใช้ คือ 1) เพิ่มขีดความสามารถของผู้ประกอบการยางล้อแบบสูบลมหล่อดอกซ้ำในการพัฒนาคุณภาพผลิตภัณฑ์ และป้องกันการนำยางล้อหล่อดอกซ้ำที่ไม่ได้มาตรฐานเข้ามาจำหน่ายในประเทศ 2) เป็นการสร้างความมั่นใจแก่ผู้บริโภคในการซื้อสินค้าที่มีคุณภาพ ได้มาตรฐานรับรอง และคุ้มครองความปลอดภัยแก่ผู้บริโภค
..........................................
กลุ่มประชาสัมพันธ์และเผยแพร่ สำนักโฆษก